text: Politikere tager toget og bussen 
  18 februar 2015 kl. 19.44
  To politikere fra Esbjerg Byråd vover sig fredag ind i en bus og bagefter et tog for at få ideer til en bedre kollektiv trafik - med flere passagerer.
  Passagerer og chauffører kan komme med deres ideer og ønsker, når de to politikere tager på tur. Anders Kronborg fra Socialdemokratiet og Jesper Frost Rasmussen fra Venstre vil svinge rejsekortet for at finde ud af, hvordan den kollektive trafik fungerer i kommunen.
  De to understreger, at det er nødvendigt at få flere passagerer i busserne, hvis økonomien skal hænge sammen for Esbjerg Kommune. For ved sidste års budgetlægning var det nødvendigt at øge budgettet til kollektiv trafik med 8 mio. kr., så busdriften i kommunen nu nærmer sig 80 mio. kr. om året.
  Da Esbjerg er den største kommune i Sydtrafiks område, er vækst i passagertallet i Esbjerg også vigtigt for den samlede udvikling i Sydtrafik.
  